Τατιάνα Καζάνκινα

Η Τατιάνα Βασίλιεβνα Καζάνκινα (ρωσ. Татьяна Васильевна Казанкина, ακριβέστερη απόδοση «Τατιγιάνα», γενν. 17 Δεκεμβρίου 1951) είναι πρώην Σοβιετική και Ρωσίδα αθλήτρια του στίβου, και συγκεκριμένα δρομέας μεσαίων αποστάσεων. Η Καζάνκινα κατέρριψε επτά παγκόσμια ρεκόρ και κέρδισε τρία συνολικά χρυσά μετάλλια σε Ολυμπιακούς Αγώνες.

 Βιογραφία  

Η Καζάνκινα γεννήθηκε στο Πετρόφσκ της τότε Ρωσικής Σοβιετικής Ομοσπονδιακής Σοσιαλιστικής Δημοκρατίας. Ξεκίνησε την καριέρα της στην εθνική ομάδα το 1972 αλλά δεν προκρίθηκε για τους Ολυμπιακούς Αγώνες του Μονάχου.

Μόλις έναν μήνα πριν από τους Ολυμπιακούς Αγώνες του 1976 η αθλήτρια έγινε η πρώτη γυναίκα στην ιστορία που έτρεξε καταγεγραμμένα τα 1.500 μέτρα σε λιγότερο από 4 λεπτά, με χρόνο 3:56,0 ή 5,4 δευτερόλεπτα κάτω από το έως τότε παγκόσμιο ρεκόρ της Λιουντμίλα Μπράγκινα. Συνέχισε κερδίζοντας χρυσά μετάλλια στα 1.500 και τα 800 μέτρα στους Ολυμπιακούς Αγώνες, σημειώνοντας παγκόσμιο ρεκόρ και στα 800 μέτρα. Το 1980 βελτίωσε και άλλο το ρεκόρ της στα 1.500 μ. με 3:52,47, και έγινε η πρώτη γυναίκα που έτρεξε την απόσταση γρηγορότερα από τον Φινλανδό Πάαβο Νούρμι. Το ρεκόρ της αυτό παρέμεινε ακατάρριπτο επί 13 χρόνια. 

Η σταδιοδρομία της Καζάνκινα ως αθλήτριας τελείωσε απότομα τον Σεπτέμβριο του 1984, όταν της επιβλήθηκε ποινή αποχής 18 μηνών από αθλητικές διοργανώσεις επειδή αρνήθηκε να υποβληθεί σε έλεγχο για απαγορευμένες ουσίες μετά τη νίκη της σε αγώνα 1.500 μέτρων στο Παρίσι (σε αυτόν είχε σημειώσει επίδοση 3:58,63).

Εκτός από την αθλητική της σταδιοδρομία, η Καζάνκινα είχε επιστημονικό έργο, κατέχοντας πτυχίο στα Οικονομικά απο το Κρατικό Πανεπιστήμιο του Λένινγκραντ (1975). Αργότερα πήρε διδακτορικό από το τμήμα Παιδαγωγικής του Ινστιτούτου Φυσικής Αγωγής Λέσγκαφτ και δίδαξε μέχρι το 1997, ενώ συνέγραψε 29 επιστημονικές εργασίες.

Η Καζάνκινα διαμένει στην Αγία Πετρούπολη, όπου εργάσθηκε στην «Κρατική Επιτροπή Σωματικού Πολιτισμού και Τουρισμού» της Ρωσικής Ομοσπονδίας.

Το 2023 η Καζάνκινα επέκρινε τη Διεθνή Ολυμπιακή Επιτροπή για την απαίτηση της τελευταίας να αγωνίζονται οι Ρώσοι αθλητές και αθλήτριες υπό ουδέτερη σημαία, ενώ απεκάλεσε «παράλογη» την ιδέα να καταδικάσουν την «ειδική στρατιωτική επιχείρηση» της Ρωσίας στην Ουκρανία.

 Διακρίσεις 

 Ευρωπαϊκό Πρωτάθλημα Κλειστού Στίβου 1975 1.500 μέτρα: 2η (4:14,8)
 Σπαρτακιάδα 1975 1.500 μέτρα: 1η (4:07,9)
 Ευρωπαϊκό Κύπελλο 1.500 μέτρα: 3η (4:08,9)
 Ολυμπιακοί Αγώνες 1976 800 μέτρα: 1η (1:54,94 - Π.Ρ) 
 Ολυμπιακοί Αγώνες 1976 1.500 μέτρα: 1η (4:05,48)
 Ευρωπαϊκό Κύπελλο 1977 1.500 μέτρα: 1η (4:04,48)
 Παγκόσμιο Κύπελλο 1977: 1η (4:12,74)
 Ολυμπιακοί Αγώνες 1980 1.500 μέτρα: 1η (3:56,56)
 Παγκόσμιο Πρωτάθλημα Στίβου 1983 3.000 μέτρα: 3η (8:35,13)
 Ευρωπαϊκό Κύπελλο 1983 3.000 μέτρα: 1η (8:49,27)

Παραπομπές

Πηγές


 Εξωτερικοί σύνδεσμοι 
 «Η διασημότητα που σχεδόν ξεχάστηκε»: συνέντευξη με την Τατιάνα Καζάνκινα (στη ρωσική γλώσσα)
 Λεπτομερής βιογράφηση (στη ρωσική) 

Κατηγορία:Αθλήτριες δρόμων μεσαίων αποστάσεων
Κατηγορία:Σοβιετικοί αθλητές του στίβου
Κατηγορία:Ντόπινγκ στον αθλητισμό
Κατηγορία:Σοβιετικοί Ολυμπιονίκες
Κατηγορία:Χρυσοί Ολυμπιονίκες του στίβου
Κατηγορία:Αθλητές του στίβου στους Θερινούς Ολυμπιακούς Αγώνες 1976
Κατηγορία:Αθλητές του στίβου στους Θερινούς Ολυμπιακούς Αγώνες 1980
Κατηγορία:Κάτοχοι μεταλλίων του Παγκοσμίου Πρωταθλήματος Στίβου
Κατηγορία:Αποδέκτες του Τάγματος του Λένιν